Diari Oficial de la Generalitat Valenciana


Sumari del DOGV 8375, del 04-09-2018 (2018/8164)

Notificació de la sentència dictada en el procediment de mesures de protecció número 4/2018.
--------------------------------------------------------------------------------------------

### Dades del document

Número de DOGV
:   8375

Data del DOGV
:   04-09-2018

Secció del DOGV
:   IV. ADMINISTRACIÓ DE JUSTÍCIA

Número del document
:   2018/8164


Organisme emissor
:   Jutjat de Violencia Sobre la Dona Número 1 de Vila-real

Tipus de document
:   Edicte

Notificació de la sentència dictada en el procediment de mesures de protecció número 4/2018. [2018/8164]  
Procediment: mesures de protecció (art. 158 CC) [V96] - 000004/2018.  
De: Khedidja Khiali.  
Procuradora: Crespo Garcia, Oliva.  
Contra: Rabah Lasfer.  
Procurador/a: -  
María Clara Blat Ruiz, lletrada de l'Administració de justícia del Jutjat de Violència sobre la Dona número 1 de Vila-real.  
En aquest procediment mesures de protecció article 158 del Codi Civil, número 4/2018, seguit a instàncies de Khedidja Khiali contra Rabah Lasfer, s'ha dictat la interlocutòria que literalment és com segueix:  
  
«Interlocutòria número 2/2018  
Jutgessa/magistrada jutgessa: Macarena Amparo Mira Picó.  
  
Vila-real, 31 de gener de 2018  
  
Fets  
Primer. En data 30 de gener de 2018, la representació processal de Khedidja Khiali va presentar un escrit en el qual sol·licitava la suspensió del règim de visites al pare, prohibició d'eixida dels menors del territori nacional i allunyament del pare respecte dels menors.  
Segon. Per mitjà de providència de data 30 de gener de 2018 es van convocar les parts a una compareixença urgent que s'ha celebrat el dia de hui amb el resultat que consta en les actuacions. El Ministeri Fiscal ha demanat que es dispose la prohibició que els menors isquen de territori nacional excepte autorització judicial o consentiment dels dos progenitors, i que es mantinga el règim de visites establit en sentència de divorci.  
  
Raonaments jurídics  
Únic. L'article 158 del Codi Civil estableix que "El jutge, d'ofici o a instàncies del fill mateix, de qualsevol parent o del Ministeri Fiscal, dictarà:  
1. Les mesures convenients per a assegurar la prestació d'aliments i proveir a les futures necessitats del fill, en cas d'incompliment d'aquest deure pels seus pares.  
2. Les disposicions apropiades a fi d'evitar als fills pertorbacions danyoses en els casos de canvi de titular de la potestat de guarda.  
3. Les mesures necessàries per a evitar la sostracció dels fills menors per algun dels progenitors o per terceres persones i, en particular, les següents:  
a) Prohibició d'eixida del territori nacional, excepte autorització judicial prèvia.  
b) Prohibició d'expedició del passaport al menor o retirada d'aquest si ja s'haguera expedit.  
c) Sotmetiment a autorització judicial prèvia de qualsevol canvi de domicili del menor.  
4. En general, les altres disposicions que considere oportunes, a fi d'apartar el menor d'un perill o d'evitar-li perjudicis.  
Totes aquests mesures podran adoptar-se dins de qualsevol procés civil o penal o bé en un procediment de jurisdicció voluntària."  
En aquest cas, consta la sentència de separació dictada per aquest jutjat en data 14 de juny de 2012 i la sentència de divorci dictada igualment per aquest jutjat en data 12 de gener de 2017, per les quals s'atribueix la guarda i la custòdia dels menors (M., nascuda el 21.05.2007, i R., nascut el 22.06.2009) a la mare, Khedidja Khiali, i s'estableix un règim de visites a favor del pare, Rabah Lasfer.  
S'afirma en la sol·licitud que, per sentència posterior dictada a Algèria, i en contradicció amb el que ja s'ha resolt de manera ferma a Espanya, s'ha dictat sentència per la qual s'atribueix al pare la guarda i la custòdia dels menors. Consta en actuacions la referida sentència, en la fonamentació de la qual, i en relació a la guarda i custòdia dels fills comuns, s'estableix únicament que la residència de la mare i els menors està a Espanya i «això pot afectar la seua educació d'acord amb les tradicions de la societat algeriana», i es resol atribuir al pare la guarda i custòdia dels seus fills.  
  
Prestada declaració per la demandant, manifesta que ha tingut coneixement a través de terceres persones que el pare vol emportar-se els xiquets a Algèria. Afirma així mateix que no vol que el pare veja els xiquets.  
No ha sigut possible la declaració del demandat, i s'ha intentat la citació d'aquest en el domicili que consta en les actuacions i via telefònica.  
Una vegada exposat el que s'ha dit anteriorment i atés el resultat de les diligències practicades, s'estima procedent acordar la prohibició que els menors isquen del territori nacional, excepte autorització judicial prèvia, i això per apreciar un risc objectiu del fet que el pare porte els xiquets al seu país i no els reintegre a la mare, per constar una sentència dictada en aquell país que és contrària a allò que s'ha resolt per una sentència ferma a Espanya. D'altra banda, aquesta mesura s'entén suficient als efectes pretesos i nos s'estima necessària, en aquest moment processal, una suspensió del règim de visites ni una ordre d'allunyament, que impediria al pare comunicar-se amb els seus fills, i això sense perjudici del que puga resoldre's en un procediment civil posterior, en el qual es practique prova amb totes les garanties, i amb l'assistència del demandat, ja que en aquest estat del procediment l'única cosa procedent és adoptar les mesures necessàries per a evitar una sostracció dels menors, únic risc que es desprén de la prova practicada i que pot ser evitat amb la mesura acordada.  
  
Vistos els articles esmentats i la resta de d'aplicació general,  
  
Part dispositiva  
Dispose la prohibició d'eixida de territori nacional, excepte autorització judicial prèvia, dels menors:  
M. L., filla de Khedidja i Rabah, nascuda el 21 de maig de 2007 en Tiaret (Algèria), amb NIE A0854221Y, i amb domicili en el carrer Blas Infant, número 10, de Vila-real (Castelló).  
R. L., fill de Khedidja i Rabah, nascut el 22 de juny de 2009 a Vila-real (Castelló), amb NIE J4085061W i amb domicili en carrer Blas Infant, número 10, de Vila-real (Castelló).  
Comuniqueu-ho oficialment a la policia de fronteres als efectes acordats.  
Notifiqueu la present resolució a les parts, i feu-los saber que en contra es pot interposar un recurs d'apel·lació.  
Així ho dispose, mane i firme Macarena Mira Picó, magistrada jutgessa del Jutjat de Violència sobre la Dona número 1 de Vila-real i el seu partit. En done fe.»  
  
I atés que el demandat, Rabah Lasfer, es troba en parador ignorat, expedisc aquest edicte a fi que li valga de notificació de forma deguda.  
  
  
Vila-real, 3 de setembre de 2018.- La lletrada de l'Administració de justícia: María Clara Blat Ruiz.